Skokgetalle oor renosterstropery bekendgemaakArgieffoto Molewa het aan verslaggewers in Pretoria gesê 544 van hierdie renosters is in die Nasionale Krugerwildtuin gestroop. “Hierdie tyd verlede jaar was die getal renosters wat deur stropers doodgemaak is 714 vir die hele land en 459 vir die Krugerwildtuin.” Sy het gesê sonder die regering se verskeidenheid ingrypings, waaronder die strategiese bestuur van renosters, sou hierdie getalle veel hoër gewees het. Die getal mense wat in hegtenis geneem is vir renosterstropery het ook vermeerder. “Altesaam 138 mense is vanjaar in die Krugerwildtuin in hegtenis geneem, vergeleke met 81 inhegtenisnemings vir dieselfde tydperk verlede jaar. ŉ Goeie voorbeeld van ons versterkte pogings was gedurende Julie toe 35 mense net in die Krugerwildtuin in hegtenis geneem is,” het Molewa gesê. “Ons is veral trots op die werk van ons wetstoepassingsagentskappe. ŉ Samewerkingsoperasie wat oor 24 uur gestrek het, het byvoorbeeld gelei tot die inhegtenisneming van agt stropers in die suide van die Krugerwildtuin as deel van Operasie Southern Comfort. Daartydens is op twee swaarkaliber-gewere, ammunisie en stropingstoerusting beslag gelê.” Molewa is Sondag deur Nosiviwe Mapisa-Nqakula, minister van verdediging, en Nathi Nhleko, minister van polisie, vergesel.